**ትማሊ ቤትምህርቲ ንሎሚ**

ነተን ብዙሕ ገድልን ስቓይን ተዓጊስኩም፡ ብርሃን እተቐበልኩምለን ቀዳሞት መዓልትታት ዘክርወን፡

(እብራውያን 10፡32)

(መሳ. 6፡13)

ኦዘሎ

ህይወት ባዕላ እተፈላለየ ምዕራፋት ዝሓዘለት እያ። ኣብ እተፈላለየ እዋናት ድማ ንቕድሚት ገጽካ ክትግስግስ እናደሌኻ ንድሕሪት ክትምለስ ዝገብረካ ብዙሕ ነጋራት የጋጥሙኻ እዮም። ካብዚ ንንየው ክቕጽል ኣይክእልን እየ እትብለሉ ኩነታት ምስ ዝፍጠር እንታይ ትገብር? ምላሽ ጸሎትካ ምስ ዝድንጉ እንታይ ትገብር? ተስፋ ብምቑራጽ ንድሕሪት ተመለስ ከምጻካ ኸሎ እንታይ ትገብር?

ኣይንረስዕ! ጉዕዞ ክርስትና ጀሚርናዮ ድኣ እምበር ገና ኣብ መዛግብና ኣይበጻሕናን። ጉዕዞ ክርስትና ዕረፍቲ ዝርከቦ ነዛ ምድሪ ሓዲግናያ ኣብ ቦታ ዘልኣለምነት ምስ ኣቶና እዩ። እቲ ጉዕዞ ነዊሕን ሕልኽላኽ ዝመልኦን እዩ። እቲ ጉዕዞ ከምቲ ብኣምሕርኛ “ ኣልጋ ብኣልጋ” ዝብልዎ ዘይኮነስ ነንመዓልቱ ውሳነታትን ቆራጽ ስጉምትታን እናወሰድካ ዝግስገስ እዩ።

ሰብ እብራውያን እቲ ጉዕዞ ክጅምርዎ ከለዉ ዝነበረ ናህሪ ቀኒሶም ዝሕልሕል ክብሉ ክጅምሩ ኸለዉ እዩ ጸሓፍ መልእኽቲ እብራውያን (ጳውሎስ እዩ ኢለ እኣምን) እዚ መልእኽቲ ዝጽሕፍ ዘሎ። ተስፋታት ኣምላኽ ደንጉይዎም ኣብ ምሕላል ምስበጽሑ እተነግረሎም ቃል ተፈጻምነቱ ኣብ ሕቶ ምልክት ምስ ኣተወ ንድሕሪት ክምለሱ ክቐርቡ ክብሉ ኸለዉ “ *ብርሃን እተቐበልኩምለን ቀዳሞት መዓልታት ዘክርወን* “ ዝብሎም ዘሎ። እታ “ *ቀዳሞት መዓልታት*“ እትብል ሐረግ ብቋንቋ ጽርኢ “***proteron***“ ኢላ ሰፊራ ኣላ እተመልክቶ ዘላ ድማ መንፈሳዊ ጉዕዙ ክፍልሙ እንከለዉ ዝነበሮም ፍቕርን እምነትን ህንጡይነትን ክዝክሩ ተደልዩ እዩ። እቲ ኣውራ ክዝከር ተደልዩ ዘሎ ድማ “ ብርሃን “ እተቐበሉለን መዓልታት እዩ። እታ ብርሃን ብግሪኽ “ ***Photidzo*** “ እትብል ክትከውን ከላ ብልጭታ እተመልክት እያ። ***Photography*** ዝብል ቃል ካብዚኣ እዩ መጺኡ። ጸሓፍ እብራውያን ነቶም ተቐበልቲ መልእኽቱ ኣብ ጸልማት ክነብሩ ጸኒሖም ብርሃን ወንጌል “ ብልጭ “ ምስ በለሎም ዝነበሮም ሓጎስን ፍስሃን ከዘክሮም ደልዩ እዩ።

ንሕና ድማ ከምቲ ኩነታቶም ከጋጥመና ኸሎ ምልስ ኢልና ትማሊ ሓለፍናዮ ንርእስና ክንዘክራ ኣሎና። ከመይሲ ኣምላኽ ኣብዛ ሕጂ በጺሕናያ ዘሎና ምዕራፍ ከብጽሓና ኸሎ ንሕና ይኹን ካልኦት ዝርኣዩና *ኣሉ ክንብለላ ዘይንኽእል* ንመጻኢ ህይወትና “ መልህቕ “ ዝኾነና ነገር ጌርና ኢና ሓሊፍና። ኣብ መጽሓፍ ኣንቢብና ቤት ትምህርቲ ኬድና ዘምጻእናዮ ዘይኮነስ ህይወት ዝመሃረና ህያው ተሞክሮ ኣሎና።

ደቂ እስራኤል ኣብ ዝሓለፍዎ መገዲ ሓወልቲ እናቖሙ ይሓልፉ ነይሮም ከመይሲ ንደቆም መዘከሪ ምእንቲ ኪኽውን ተባሂሉ እዩ። ንሕና ድማ ኣብ ጉዕዞ ክርስትናና መወከሲ ክኾነና ዝኽእል “ ትማሊ ረዲኡኒ“ እንብሎ ተሞክሮ ኣሎና። እሞ ተስፋ ምቑርጽ ክስምዓና ከሎ ርእስና እንተድኣ ሃዲእና መንፈስ ቅዱስ ናብ ምስትውዓልና ከምጽኦ እዩ። ንሱ ዝረሳዕናዮ ዘበለ ከዘክረና ምሳና ኣሎ። እቲ ኣቦይ ብስመይ ዚሰዶ መጸናንዒ፡ መንፈስ ቅዱስ፡ ንሱ ዅሉ ኺምህረኩም፡ ዝነገርኩኹም ዘበለውን ኬዘክረኩም እዩ።(ዮሃ. 14፡26)